Is-Segretarju Parlamentari Owen Bonnici qal li l-kumpanija tal-Kap tal-Oppożizzjoni Simon Busuttil bl-istem ta’ Europa Research and Consultancy Services f’ħames snin ta’ Gvern Nazzjonalista rċeviet miljun u mitt elf ewro fi ħlasijiet minn diversi Ministeri. Dr Bonnici spjega li fl-aħħar sena l-Kap tal-Oppożizzjoni kkritika u umilja diversi nies li qed jagħtu servizz li l-pajjiż għax qal li qed jieklu minn żewgt iħluq. Dr Bonnici elenka lista ta’ Ministeri ta’ Gvern Nazzjonalista li xtraw is-servizzi ta’ konsulenza mill-Kumpanija tal-Kap tal-Oppożizzjoni fosthom mill-Ministeru għall-Ambjent li ħallas lill-Busuttil 421 elf ewro u dak tal-Biedja li ħallas lill-kumpanija ta’ Busuttil 471 elf ewro. Kemm il-Ministeru tal-Finanzi, tal-Edukazzjoni, tal-Gustizzja u anke dak ta’ Għawdex ilkoll ħallsu lill-Busuttil għall-servizz ta’ konsulenza. Fost il-konsulenzi li jngħataw hemm dawk dwar skema li tinvolvi l-ħnieżer u anke biex isir Wine Bar. Dr Bonnici qal li xi ħlasijiet saru fil-31 ta’ Diċembru tal-2012 meta Gvern Nazzjonalista kien tilef il-maġġoranza parlamentari. Spjega li l-Gvern mhux qed jikkritika l-konsulenzi jew qed jgħid li l-Kap tal-Oppożizzjoni għamel xi reat iżda qed jgħid li meta kien Viċi-Kap tal-Partit, Delegat Speċjali tal-eks-Prim Ministru Gonzi u anke membru parlamentari Ewropew kien ukoll qed jitħallas dawn l-ammonti kbar ta’ flus. Spjega li Dr Busuttil ma jmissux jgħajjar lill-persuni li kienu appuntati mill-Partit Laburista meta hu kien wieħed minn dawk li kiel u anke ffanga. Dr Bonnici qal li l-Kap tal-Oppożizzjoni ma qalx il-verità fil-programm Xarabank meta qal li l-kuntratti li jingħata ħadhom wara sejħa għall-offerti u għax fuq bażi ta’ kompetenza meta issa rriżulta li ħafna minnhom kienu jngħataw direttament lill-kumpanija tiegħu.